ნერიოიფიორდი
ნერიოიფიორდი (ნორვ. Nærøyfjord) — ფიორდი ეურლანის მუნიციპალიტეტში, სონგ-ო-ფიურანის ფიულკში. მიიჩნევა ნორვეგიის ყველაზე ვიწრო ფიორდად. 2005 წლის ივლისში იუნესკოს მსოფლიო მემკვიდრეობის ნუსხაში შეიტანეს. ნერიოიფიორდის სიგრძე 18 კილომეტრია, ყელთან კი განი მხოლოდ 300 მეტრია. ფიორდის ირგვლივ კიდული კლდეებია, რომელთა სიმაღლე 1700 მეტრს აღწევს. ფიორდის ნაპირებზე მცირე დასახლებები და ფერმებია განლაგებული. გაშენებულია სოფლები გუდვანგენი და ფლომი.